b'\n_START_ARTICLE_\nJoensuun lyseo\n_START_PARAGRAPH_\nJoensuun lyseo on toiseksi vanhin oppikouluista heti Jyv\xc3\xa4skyl\xc3\xa4n lyseon j\xc3\xa4lkeen. Suomen kouluolot j\xc3\xa4rjestettiin vuonna 1843 annetulla kymnaasi- ja kouluj\xc3\xa4rjestyksell\xc3\xa4, ja se oli peruste saada koulukysymyksiin ratkaisu my\xc3\xb6s 1848 perustetussa Joensuussa.\n_START_SECTION_\nVajaaluokkainen lyseo 1865\xe2\x80\x931889\n_START_PARAGRAPH_\nJoensuun lyseo perustettiin s\xc3\xa4\xc3\xa4tyjen ja senaatin hyv\xc3\xa4ksynn\xc3\xa4ll\xc3\xa4 1865, ja se aloitt toimintansa 1. syyskuuta niin sanottuna yl\xc3\xa4alkeiskouluna. T\xc3\xa4llaisena se toimi aina vuoteen 1874 saakka._NEWLINE_Koulut irrotettiin 1887 tuomiokapitulien hallinnosta ja perustettiin Koulutoimen ylihallitus ohjaamaan ja valvomaan koulujen toimintaa. Vuonna 1872 valmistui uusi kouluj\xc3\xa4rjestys, jonka mukaisesti yl\xc3\xa4alkeiskoulu Joensuussakin muutettiin 1874 neliluokkaiseksi lyseoksi, opetuskielen\xc3\xa4 edelleen suomi._NEWLINE_1883 annettiin uusi alkeisoppilaitoksia koskeva asetus, jonka perustella Joensuun neliluokkainen lyseo vaihtoi j\xc3\xa4lleen nimens\xc3\xa4 alkeiskouluksi, jossa edelleen oli nelj\xc3\xa4 luokkaa ja l\xc3\xa4hes samanlainen oppiainejako kuin aiemminkin.\n_START_SECTION_\nT\xc3\xa4ysluokkainen lyseo 1889\xe2\x80\x931974\n_START_PARAGRAPH_\nVuosina 1871\xe2\x80\x931885 tehtiin useita yrityksi\xc3\xa4 laventaa koulumuoto t\xc3\xa4ydelliseksi lyseoksi. Vihdoin ehdotukset meniv\xc3\xa4t l\xc3\xa4pi, ja valtiop\xc3\xa4ivien p\xc3\xa4\xc3\xa4t\xc3\xb6s vahvistettiin senaatin ehdotuksesta 1887, ja laajentuminen m\xc3\xa4\xc3\xa4r\xc3\xa4ttiin aloitettavaksi syksyll\xc3\xa4 1889 luokittain._NEWLINE_T\xc3\xa4ysiluokkaisena lyseona pienin muutoksin Joensuun lyseo toimi aina vuoteen 1974 saakka, jolloin Joensuussa siirryttiin peruskouluj\xc3\xa4rjestelm\xc3\xa4\xc3\xa4n. Koulun nimi vaihtui 1974 Joensuun Keskustan lukioksi, mutta jo vuonna 1980 Joensuun lyseon lukioksi. Lyseo toimii nyt Koulukadun toisella puolella, entisen Joensuun tytt\xc3\xb6lyseon rakennuksessa._NEWLINE_Lyseon oppilasm\xc3\xa4\xc3\xa4r\xc3\xa4 oli korkeimmillaan vuonna 1962, jolloin siell\xc3\xa4 oli liki 900 oppilasta. Oppilasm\xc3\xa4\xc3\xa4r\xc3\xa4 laski v\xc3\xa4hitellen, ja viimeisen\xc3\xa4 toimintavuotena 1974 se oli 714.\n_START_SECTION_\nRakennukset\n_START_PARAGRAPH_\nYleisalkeiskoulu toimi aluksi 1865 kaupungin luutnantti Schl\xc3\xa5terilta vuokraamissa rakennuksissa. Vuonna 1877 n\xc3\xa4ihin tiloihin tuli kansakoulu ja yl\xc3\xa4alkeiskoulu siirtyi ensin kauppias A. Vataselta vuokrattuun rakennukseen Kauppakadulle ja sitten 1880 A. Sv\xc3\xa4rdin omistamaan rakennukseen Kauppakadun ja Suvantokadun kulmaukseen._NEWLINE_Uusi muutto tapahtui jo 1886 Kirkkokadun ja Malmikadun kulmaukseen raatimies J. Nousiaisen rakennukseen, mink\xc3\xa4 lis\xc3\xa4ksi 1891 vuokrattiin lis\xc3\xa4tilaa konttoristi Hallilta Torikadun ja Kalastajankadun kulmasta._NEWLINE_Kaupunki lahjoitti koululle vuonna 1889 oman tontin, ja kolme vuotta my\xc3\xb6hemmin p\xc3\xa4\xc3\xa4stiin rakentamaan arkkitehti Theodor Deckerin piirt\xc3\xa4m\xc3\xa4\xc3\xa4 koulurakennusta, joka otettiin k\xc3\xa4ytt\xc3\xb6\xc3\xb6n elokuun alusta vuonna 1894._NEWLINE_Koulua laajennettiin useita kertoja seuraavien vuosikymmenien kuluessa, mutta ei koskaan niin paljoa, ett\xc3\xa4 se olisi riitt\xc3\xa4nyt hyvin koulun ja lis\xc3\xa4\xc3\xa4ntyneen oppilasjoukon tarpeisiin. Nykyisin rakennus ei ole en\xc3\xa4\xc3\xa4 kouluk\xc3\xa4yt\xc3\xb6ss\xc3\xa4, vaan siin\xc3\xa4 sijaitsee Joensuun taidemuseo._NEWLINE_Syksyll\xc3\xa4 2006 rakennus sai takaisin alkuper\xc3\xa4isen keltaisen v\xc3\xa4rin._NEWLINE_Vahtimestarin asunto valmistui Koski- ja Koulukadun kulmaan 1936.'